CELEX: 22005D0632
Language: sk
Date: 2005-08-15 00:00:00
Title: 2005/632/ES: Rozhodnutie Spoločného výboru ES/EZVO o spoločnom tranzite č. 4/2005 z 15. augusta 2005, ktorým sa mení a dopĺňa Dohovor z 20. mája 1987 o spoločnom tranzitnom režime

31.8.2005   
            
            
               SK
            
            
               Úradný vestník Európskej únie
            
            
               L 225/29
            
         
      ROZHODNUTIE SPOLOČNÉHO VÝBORU ES/EZVO O SPOLOČNOM TRANZITE č. 4/2005
   z 15. augusta 2005,
   ktorým sa mení a dopĺňa Dohovor z 20. mája 1987 o spoločnom tranzitnom režime
   (2005/632/ES)
   SPOLOČNÝ VÝBOR,
   so zreteľom na Dohovor z 20. mája 1987 o spoločnom tranzitnom režime (1), a najmä na jeho článok 15 ods. 3 písm. a),
   keďže:
   
               (1)
            
            
               Automatizovaný tranzitný systém je úplne funkčný vo všetkých krajinách, ktoré sú zmluvnými stranami dohovoru o spoločnom tranzite, a osvedčil sa ako spoľahlivý a vyhovujúci pre colné správy, ako aj pre hospodárskych prevádzkovateľov.
            
         
               (2)
            
            
               Za týchto podmienok už nie je z hospodárskeho hľadiska opodstatnené, aby sa formality vykonávali prostredníctvom tranzitného vyhlásenia vyhotoveného v papierovej podobe, keďže v takomto prípade musia colné orgány manuálne zadávať príslušné údaje do automatizovaného systému. Všetky tranzitné vyhlásenia by sa preto mali vo všeobecnosti podávať prostredníctvom technológie elektronického spracúvania údajov.
            
         
               (3)
            
            
               Rozhodnutie povoliť používanie tranzitných vyhlásení vyhotovených v papierovej podobe by však malo ostať na uvážení každej zmluvnej strany s cieľom umožniť lepší súlad so všeobecnými požiadavkami zmluvnej strany.
            
         
               (4)
            
            
               Používanie tranzitných vyhlásení vyhotovených v papierovej podobe by sa malo povoliť v takých výnimočných prípadoch, keď colný automatizovaný tranzitný systém alebo softvérová aplikácia prevádzkovateľa nefungujú, aby sa tak hospodárskym prevádzkovateľom umožnilo vykonávanie tranzitných operácií.
            
         
               (5)
            
            
               S cieľom umožniť cestujúcim vykonanie tranzitných operácií príslušné orgány by mali povoliť používanie tranzitných vyhlásení vyhotovených v papierovej podobe v prípade, keď cestujúci nemajú priamy prístup k automatizovanému tranzitnému systému.
            
         
               (6)
            
            
               Keďže niektoré krajiny potrebujú vyvinúť a uplatniť potrebné nástroje a prepojenia, aby tak umožnili všetkým hospodárskym prevádzkovateľom prepojenie na automatizovaný tranzitný systém, malo by sa počítať s prechodným obdobím, počas ktorého možno používať tranzitné vyhlásenia vyhotovené v papierovej podobe.
            
         
               (7)
            
            
               Okrem prípadov, keď colný automatizovaný tranzitný systém alebo softvérová aplikácia hlavného prevádzkovateľa nefungujú, príslušné orgány, ktoré prijímajú tranzitné vyhlásenia vyhotovené v papierovej podobe, by mali zabezpečiť, aby došlo k výmene tranzitných údajov medzi príslušnými orgánmi prostredníctvom informačnej technológie a počítačových sietí.
            
         
               (8)
            
            
               Dohovor by sa mal preto zodpovedajúcim spôsobom zmeniť a doplniť,
            
         ROZHODOL TAKTO:
   Článok 1
   Dodatok I k dohovoru z 20. mája 1987 sa mení a dopĺňa v súlade s prílohou k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. júla 2005.
   Príslušné orgány však môžu naďalej prijímať tranzitné vyhlásenia vyhotovené v papierovej podobe najneskôr do 31. decembra 2006.
   V prípade, že sa príslušné orgány rozhodnú prijímať tranzitné vyhlásenia vyhotovené v papierovej podobe po 1. júli 2005, oznámia to vopred Komisii písomne. V takomto prípade príslušné orgány týchto krajín zabezpečia, aby došlo k výmene tranzitných údajov medzi príslušnými orgánmi prostredníctvom informačnej technológie a počítačových sietí.
   
      V Berne 15. augusta 2005
      
         
            Za spoločný výbor
         
         Rudolf DIETRICH
         
         
            predseda
         
      
   
   
      (1)  Ú. v. ES L 226, 13.8.1987, s. 2. Dohovor naposledy zmenený a doplnený rozhodnutím č. 3/2005 (Ú. v. EÚ L 189, 21.7.2005, s. 61).
   
      PRÍLOHA
      Dodatok I sa mení a dopĺňa takto:
      
                  1.
               
               
                  Článok 17 sa nahrádza takto:
                  „Článok 17
                  1.   Tranzitné vyhlásenia sa podávajú na úrade odoslania prostredníctvom technológie elektronického spracúvania údajov.
                  2.   Tranzitné vyhlásenia podávané prostredníctvom výmeny štandardných správ s pomocou elektronickej výmeny údajov musia byť v súlade so štruktúrou a podrobnými údajmi stanovenými v dodatku III.
                  3.   V prípade, že je tranzitné vyhlásenie podané zavedením informácií požadovaných na dokončenie formalít do systému na elektronické spracúvanie údajov príslušných orgánov, podrobné údaje vyhlásenia vyhotoveného v papierovej podobe, uvedené v dodatku III, sa pre ich počítačové spracovanie nahradia prenosom údajov v kódovanej forme alebo akejkoľvek inej forme, ktorú príslušné orgány na to určené bližšie určia a ktorá bude zhodná s podrobnými údajmi požadovanými pri vyhláseniach vyhotovených v papierovej podobe.
                  4.   Ak spoločný tranzitný režim v krajine odoslania nadväzuje na iný schválený colný postup, colný úrad odoslania môže vyžadovať predloženie týchto dokumentov.
                  5.   Tovar musí byť predložený spolu s prepravným dokladom. Úrad odoslania môže pri kompletizovaní colných formalít upustiť od požiadavky predloženia tohto dokladu pod podmienkou, že je tento doklad úradu k dispozícii.“
               
            
                  2.
               
               
                  Článok 18 sa nahrádza takto:
                  „Článok 18
                  1.   Tovar možno zaradiť do spoločného tranzitného režimu prostredníctvom tranzitného vyhlásenia vyhotoveného na formulári, ktorý zodpovedá jednému zo vzorov stanovených v dodatku III v súlade s postupom definovaným zmluvnými stranami po vzájomnej dohode:
                  
                              a)
                           
                           
                              keď nefunguje automatizovaný tranzitný systém príslušných orgánov;
                           
                        
                              b)
                           
                           
                              keď nefunguje softvérová aplikácia hlavného prevádzkovateľa.
                           
                        2.   Používanie písomného tranzitného vyhlásenia podľa odseku 1 písm. b) podlieha schváleniu príslušných orgánov.
                  3.   Ustanovenia odseku 1 sa tiež uplatňujú:
                  
                              a)
                           
                           
                              ak tak rozhodne zmluvná strana;
                           
                        
                              b)
                           
                           
                              ak tovar prepravujú cestujúci, ktorí nemajú priamy prístup k colnému automatizovanému systému, a teda nemajú prostriedky na podanie tranzitného vyhlásenia prostredníctvom systému na elektronické spracovanie údajov v úrade odoslania. Príslušné orgány povolia zaradenie tovaru do spoločného tranzitného režimu prostredníctvom tranzitného vyhlásenia vyhotoveného na formulári, ktorý zodpovedá jednému zo vzorov stanovených v dodatku III.
                           
                        V takýchto prípadoch príslušné orgány zabezpečia, aby došlo k výmene tranzitných údajov medzi príslušnými orgánmi prostredníctvom informačnej technológie a počítačových sietí.
                  4.   Tranzitné vyhlásenie možno ešte doplniť jedným alebo viacerými doplňujúcimi formulármi, ktoré zodpovedajú jednému zo vzorov stanovených v dodatku III. Formuláre sú neoddeliteľnou súčasťou vyhlásenia.
                  5.   Nákladné listy vypracované v súlade so vzorom uvedeným v dodatku III možno používať namiesto doplňujúcich formulárov ako opisnú časť tranzitného vyhlásenia, ktorého neoddeliteľnú súčasť tvoria.
                  6.   Formuláre uvedené v odsekoch 1, 3 až 5 sa vypĺňajú v súlade s dodatkom III. Tlačia sa a vypĺňajú v jednom z úradných jazykov zmluvných strán, ktoré uznali príslušné orgány krajiny odoslania. Ak je to potrebné, príslušné orgány danej krajiny môžu v spoločnej tranzitnej operácii požiadať o preklad do úradného jazyka alebo do jedného z úradných jazykov danej krajiny.
                  7.   Článok 17 ods. 4 a 5 sa uplatňuje mutatis mutandis.“